รายย่อยเจอดีส่งออกทรุด5% กสิกรสั่งจับตา
กสิกรไทยแนะผู้ประกอบการเร่งซื้อประกันความเสี่ยงอัตราแลกเปลี่ยน รับมือค่าเงินผันผวน คาดวิกฤตสหรัฐส่งออกหดตัวแน่ 5% จับตาลูกค้ากลุ่มเสี่ยง
10 ส.ค. 2554

กสิกรไทยแนะผู้ประกอบการเร่งซื้อประกันความเสี่ยงอัตราแลกเปลี่ยน รับมือค่าเงินผันผวน คาดวิกฤตสหรัฐส่งออกหดตัวแน่ 5% จับตาลูกค้ากลุ่มเสี่ยง
นายปกรณ์ พรรธนะแพทย์ รองกรรมการผู้จัดการ ธนาคารกสิกรไทย กล่าวว่า ในช่วงที่เหลือของปีนี้ธนาคารจะเพิ่มสัดส่วนการทำประกันความเสี่ยงจากอัตราแลกเปลี่ยนของลูกค้าเอสเอ็มอีที่ทำธุรกิจส่งออก นำเข้า เพิ่มขึ้นจาก 20%เป็น 40% เพื่อรองรับความผันผวนของอัตราแลกเปลี่ยนที่เกิดจากวิกฤตหนี้ในสหรัฐและยุโรป เนื่องจากประเมินว่าวิกฤตดังกล่าวจะส่งผลกระทบต่อตลาดการส่งออกและทำให้เงินบาทแข็งค่าขึ้น
“วิธีที่ดีที่สุดควรล็อกต้นทุนเอาไว้ด้วยการทำประกันความเสี่ยง เพื่อให้รู้ต้นทุน และกำไรที่แท้จริง ไม่ควรดูทิศทางแล้วมา รอลุ้นเอา เพราะลูกค้ากลุ่มนี้หากเงินบาทสวิงแรงๆ จะกระทบต่อผลกำไรค่อนข้างมาก” นายปกรณ์ กล่าว
นายปกรณ์ กล่าวว่า ธนาคารประเมินว่าผลกระทบจากวิกฤตหนี้ของสหรัฐและยุโรป รวมถึงการถูกปรับลดอันดับความน่าเชื่อถือของสหรัฐ จะทำให้การเติบโตของตลาดส่งออกในปีนี้หดตัวลดลง 5% จากที่อยู่ในระดับ 17-22% มาอยู่ที่ 12-17% โดยกลุ่มที่ได้รับผลกระทบโดยตรง คือ กลุ่มผู้ประกอบการที่พึ่งพาตลาดสหรัฐและยุโรปสูง เช่น อุตสาหกรรมเครื่องนุ่งห่ม รองเท้า
นายปกรณ์ กล่าวว่า ปัจจุบันธนาคารมีลูกค้ากลุ่มที่สุ่มเสี่ยงเช่นนี้อยู่ราว 5% ของฐานสินเชื่อลูกค้าเอสเอ็มอีที่ทำธุรกิจนำเข้า ส่งออก 1.4 หมื่นล้านบาท
“ผมคาดว่าหากค่าเงินบาทเคลื่อนไหวอยู่ที่ 29 บาทต่อเหรียญสหรัฐ จะมีลูกค้าได้รับผลกระทบ 0.6% หรือ 2,300 ล้านบาท และหากค่าเงินแข็งค่าขึ้นมาอยู่ที่ระดับ 28 บาทต่อเหรียญสหรัฐ จะกระทบลูกค้า 0.9% หรือ 3,600 ล้านบาท แต่ก็ยังเชื่อว่าธนาคารจะดูแลหนี้เสียไว้ที่ระดับ 3.7% ได้” นายปกรณ์ ประเมิน
ผู้บริหารธนาคารกสิกรไทยยอมรับว่า ขณะนี้ยังไม่มีลูกค้ากลุ่มที่ได้รับผลกระทบจากอัตราแลกเปลี่ยนติดต่อขอความช่วยเหลือ แต่ถ้ามีธนาคารก็พร้อมเข้าไปดูแลด้วยการยืดหนี้ให้เป็นเวลา 6 เดือน พร้อมต่ออายุตั๋วสินเชื่อระยะสั้นให้อีก 3 เดือน เพื่อช่วยเหลือกระแสเงินสด
ล่าสุด ธนาคารได้ออกผลิตภัณฑ์ สินเชื่อเอสเอ็มอี ซูเปอร์เทรด ที่ให้วงเงินสูงสุดถึง 140 ล้านบาท เพื่อเจาะกลุ่มลูกค้าธุรกิจนำเข้า ส่งออก รายกลางที่มียอดขายตั้งแต่ 50-400 ล้านบาทต่อปี โดยวงเงินกู้จากชุดนี้จะมีการทำประกันความเสี่ยงให้ลูกค้าโดยอัตโนมัติ ธนาคารตั้งเป้าปล่อยกู้เอาไว้ 5,000 ล้านบาท
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวว่า ขณะนี้ยังไม่เห็นเงินทุนต่างชาติไหลออกจากไทย แม้ตลาดเงินค่อนข้างจะผันผวน แต่ค่าเงินบาทไทยก็ไม่ได้เคลื่อนไหวมาก มีการปรับแข็งค่าขึ้น และอ่อนค่าลงบ้าง แต่ไม่เคลื่อนไหวเปลี่ยนแปลงมาก เนื่องจากตลาดมีทั้งความต้องการซื้อและขายเงินบาท ทำให้เงินบาทเคลื่อนไหวค่อนข้างมีเสถียรภาพ ทำให้ ธปท.ไม่ต้องเข้าไปดูแลมากเท่าไร